Հենրիետա Մարիա ֆրանսուհի

**Հենրիետա Մարիա ֆրանսուհի** (, ), Ֆրանսիայի թագավոր Հենրի IV-ի կրտսեր դուստրը, Անգլիայի, Շոտլանդիայի և Իռլանդիայի թագուհի, Չարլզ I թագավորի կինը և երկու անգլիական թագավորների մայրը։

Հենրիետա Մարիան և Չարլզ I թագավորն ամուսնացան 1625 թվականի հունիսի 13-ին, Անգլիայում իսպանամետ քաղաքականությունից դեպի ֆրանսիամետ քաղաքականություն փոխելու կարճ ժամանակահատվածում։ Սկզբում դժվարին շրջանից հետո ամուսինների միջև հաստատվեցին շատ մտերիմ հարաբերություններ։ Չնայած ամուսնու սիրուն, Հենրիետա Մարիային երբեք չհաջողվեց լիովին տեղավորվել անգլիական հասարակության մեջ, և նրա կրոնական պատկանելությունը, որի պատճառով նա չէր կարող թագադրվել, համարվում էր պոտենցիալ վտանգավոր։ Այս ամենը թագուհուն դարձրեց ոչ սիրված։

1640-ական թվականներին Անգլիայի, Շոտլանդիայի և Իռլանդիայի թագավորությունները բախվեցին մի շարք հակամարտությունների, որոնք հայտնի դարձան որպես Անգլիական հեղափոխություն և Երեք թագավորությունների պատերազմներ՝ Անգլիայի ներսում հակամարտությունը կենտրոնացած էր ռոյալիստների (թագավորի կաղմնակիցներ) և խորհրդարանի անդամների շուրջ։ Որպես թագուհի՝ Հենրիետա Մարիան ներքաշվեց կոնֆլիկտի մեջ, որն ավարտվեց ամուսնու մահով և թագավորական ընտանիքի Ֆրանսիա աքսորով։ Ավագ որդի Չարլզի գահակալությունից հետո Հենրիետա Մարիան վերադարձավ Անգլիա, բայց շուտով հիվանդացավ և ստիպված եղավ վերադառնալ Փարիզ, որտեղ էլ մահացավ չորս տարի անց։

## Մանկություն
մինի|ձախից
Հենրիետա Մարիան ծնվել է Լուվրի պալատում 1609 թվականի նոյեմբերի 25-ին կամ 26-ին, Ֆրանսիայի թագավոր Հենրիխ IV-ի և նրա երկրորդ կնոջ՝ Մարիա Մեդիչիի վեց երեխաներից կրտսերը։ Երկու ծնողների անուններով արքայադուստրը դաստիարակվել է կաթոլիկությամբ և ի սկզբանե կրել է «Ֆրանսիայի դուստր» տիտղոսը (): Հենրիետա Մարիայի հայրը սպանվել է կաթոլիկ մոլեռանդ Ֆրանսուա Ռավայլակի կողմից 1610 թվականի մայիսի 14-ին Փարիզում, երբ աղջիկը դեռ վեց ամսական էլ չէր։ Արքայադուստր ութամյա եղբայրը՝ Լյուդովիկոս XIII-ը, դարձավ Ֆրանսիայի թագավոր։

Հենրիետա Մարիան մանկության մեծ մասն անցկացրել է Բլուայում և Ֆոնտենբլոյում՝ իր դաստիարակչուհու՝ տիկին դը Մոնթգլատի, խնամքի ներքո։ Ընտանիքում փոքրիկ արքայադստերը փոքրիկ տիկին էին անվանում (): Մանուկ հասակում Հենրիետա Մարիան հատկապես մտերիմ է եղել իր եղբոր՝ Գաստոնի հետ, ով նրանից ընդամենը մեկ տարով մեծ էր։ Չնայած այն հանգամանքին, որ արքայադուստրը սովորել էր կարդալ և գրել, նրա այդ հմտությունները շատ միջակ էին։ Բացի այդ, Հենրիետա Մարիայի վրա մեծ ազդեցություն են ունեցել կարմելիտները, ովքեր ապրում էին ֆրանսիական արքունիքում և ուսուցանում էին արքայադստերը։
 
Այն բանից հետո, երբ 1619 թվականին արքայադստեր ավագ քույրը՝ Քրիստինա Մարիան, ամուսնացավ Սավոյի դուքսի հետ, Հենրիետա Մարիան ստացավ «Մադամ Ռոյալ» () կոչումը, որն ավանդաբար կրում էր ֆրանսիական միապետի չամուսնացած դուստրերից ավագը։ Հենրիետա Մարիան իր քույրերի հետ սովորել է պար, երգ և ձիավարություն, ինչպես նաև մասնակցել է պալատական բեմադրություններին։ 1622 թվականին արքայադուստրն ապրում էր Փարիզում և ուներ իր փոքրիկ պալատը, որը բաղկացած էր երկու հարյուր պալատականներից և ծառաներից, նույն ժամանակահատվածում Մարիա Մեդիչին սկսեց փեսացու փնտրել իր կրտսեր դստեր համար։

## Թագուհի
### Ամուսնություն
Հենրիետա Մարիայի առաջին հանդիպումը ապագա ամուսնու հետ տեղի է ունեցել 1623 թվականին Փարիզում, որտեղով անցնում էր Չարլզը՝ այդ ժամանակ Ուելսի արքայազնը, Բուքինգհեմի դուքսի հետ՝ նա մեկնում էր Իսպանիա, որտեղ պատրաստվում էր քննարկել հնարավոր ամուսնությունը Ինֆանտա Մարիա Աննայի հետ։ Իսպանիա ուղևորությունն անհաջող էր՝ թագավոր Ֆիլիպ IV-ը պահանջում էր, որ Չարլզը կաթոլիկություն ընդունի և հարսանիքից հետո մեկ տարի մնա Իսպանիայում, ինչն ինքը՝ Չարլզը, անընդունելի համարեց։ Անգլիական պատվիրակությունը տուն վերադարձավ 1623 թվականի հոկտեմբերին։ Շարունակելով հարսնացուի որոնումները՝ Չարլզը հայացքն ուղղեց դեպի Ֆրանսիա։ Անգլիացի գործակալ Քենսինգթոնը 1624 թվականի փետրվարին ուղարկվեց Փարիզ, շուտով Ջեյմս Հեյին և Հենրի Ռիչին հաջողվեց վերջնական համաձայնության գալ ամուսնության վերաբերյալ։

Հենրիետա Մարիան այդ ժամանակ ընդամենը տասնհինգ տարեկան էր, թեև դա արտասովոր չէր այդ ժամանակների համար։ Ապագա թագուհու արտաքին տեսքի նկարագրությունները տարբեր են։ Այսպես, Չարլզի զարմուհին՝ Սոֆիան, գրել է, որ «վան Դեյքի գեղեցիկ դիմանկարները [նրան] տվել են այն գաղափարը, որ Անգլիայի բոլոր կանայք գեղեցիկ են. և ինչպես [նա] զարմացավ՝ գեղեցիկ նիհար թագուհու մեջ [նկարից] տեսնելով ոչ առաջին երիտասարդության մի կնոջ։ Նա ուներ երկար, նիհար ձեռքեր, անհարթ ուսեր, և նրա որոշ ատամներ ժանիքների պես դուրս էին ցցվել բերանից»։ Այնուամենայնիվ, Հենրիետա Մարիան ուներ գեղեցիկ աչքեր, նուրբ քիթ և լավ մաշկի երանգ։

մինի|Հենրիետա Մարիան և Չարլզ I-ն իրենց ավագ որդիների՝ Չարլզի և Յակոբի հետ։<br><small>Անտոնիս վան Դեյք, 1633 թ.: Թագավորի և թագուհու միջև գտնվող Greyhound-ը խորհրդանշում է Չարլզի և Հենրիետա Մարիայի հավատարմությունը</small>
Ամուսնությունը տեղի է ունեցել 1625 թվականի մայիսի 11-ին Փարիզի Աստվածամոր տաճարում, Չարլզի գահին անցնելուց անմիջապես հետո։ Մեկ այլ արարողություն տեղի ունեցավ Քենթերբերիի Սուրբ Ավգուստինի աբբայությունում, նույն տարվա հունիսի 13-ին։ Դրանից մի քանի օր առաջ նոր թագուհին Անգլիա էր ժամանել շքեղ ուղեկցությամբ, հարուստ օժիտով և թանկարժեք հարսանեկան նվերներով։ 1626 թվականի փետրվարի 2-ին Չարլզ I-ը թագադրվեց Վեստմինստերյան աբբայությունում։ Հենրիետա Մարիան չէր կարող թագադրվել ամուսնու հետ. նա հրաժարվեց անգլիկան ծեսից և որպես փոխարինում առաջարկեց ֆրանսիացի կաթոլիկ եպիսկոպոս Մենդեսի թագադրումը, բայց այս տարբերակը անընդունելի էր Չարլզի և ընդհանուր առմամբ անգլիական պալատի համար։ Թագուհուն թույլ տվեցին դիտել ամուսնու թագադրումը, սակայն բավականին հեռավորության վրա։ Ժողովրդի մեջ Հենրիետա Մարիայի թագադրման բացակայությունը բացասաբար ընդունվեց, ինչը, ի լրումն այլ գործոնների, հանգեցրեց ֆրանսիամետ քաղաքականության փոփոխությանը հուգենոտներին աջակցելու քաղաքականությանբ՝ մեծացնելով ներքին լարվածությունը երկրում։ .

Թագուհուն այդպես էլ չհաջողվեց ամբողջությամբ ձուլվել անգլիական հասարակությանը. նա անգլերեն չէր խոսում մինչև իր ամուսնությունը, և 1640-ականների վերջին նա դեռ դժվարանում էր գրել և խոսել անգլերենով։ Սա, զուգակցված նրա կաթոլիկ համոզմունքների հետ, որոնք այն ժամանակ անգլիական հասարակության մեջ պոտենցիալ վտանգավոր էին համարվում, հանգեցրին թագուհու ոչ ժողովրդականությանը։ Մարիային հաճախ էին քննադատում և համարում «ըստ էության ապաքաղաքական, վատ կրթված և անլուրջ»։ Միևնույն ժամանակ, հասարակության որոշ անդամներ նշել են, որ նա որոշակի ազդեցություն է ունեցել իշխանության վրա՝ լինելով բարեպաշտ և կանացի տիկին և արվեստի հովանավոր։

### Կաթոլիկությունը և թագուհու պալատը
Հենրիետա Մարիան խիստ կաթոլիկ հայացքներ ուներ, սա հատկապես նկատելի էր ամուսնության առաջին տարիներին։ Չարլզ I-ը նախընտրում էր իր կնոջը պարզապես Մարիա անվանել։ Հենրիետա Մարիան շատ բաց էր իր կրոնական համոզմունքների մեջ, իսկ որոշներում նույնիսկ «կոպիտ» և «անհաշտ»։ Թագուհին խոչընդոտել է կաթոլիկ ընտանիքների ավագ որդիներին բռնի խնամակալության վերցնելու պլանը՝ նրանց բողոքականության մեջ մեծացնելու նպատակով,  և դրանով իսկ նպաստեց կաթոլիկական ամուսնությունների կնքմանը,  ինչը, ըստ այն ժամանակվա անգլիական օրենքի, համարվում էր քրեական հանցագործություն։ Թագուհին այցելել է նաև սուրբ վայրեր, որտեղ կաթոլիկները արյուն են թափել իրենց հավատքի համար։ 1626 թվականի հուլիսին Հենրիետա Մարիան դադարեց աղոթել կաթոլիկների համար, ովքեր մահացան Թայբըրնի ծառի վրա, ինչը տարակուսանք առաջացրեց անգլիացի կաթոլիկների շրջանում, քանի որ նրանք 1620-ականներին դեռ մահապատժի էին ենթարկվել իրենց հավատքի համար, որի եռանդուն հետևորդն էր թագուհին։ 1622 թվականին, հավանաբար թագուհու ազդեցության տակ, Բուքինգհեմի դուքսի մայրը և կինը ընդունեցին կաթոլիկություն։ Հետագայում Հենրիետա Մարիան անհաջող փորձեց կաթոլիկ դարձնել իր կալվինական եղբորորդուն՝ Ռուպրեխտ Պֆալցուն, ով որոշ ժամանակ Անգլիայում էր։
մինի|left|Հենրիետա Մարիան իր պալատական թզուկ Ջեֆրի Հադսոնի հետ:<br><small>Կապիկը սովորաբար խորհրդանշում է հիմար խորհրդականին (օրինակ՝ պալատական թզուկին), բայց այս դեպքում ենթադրվում է, որ կապիկը ներկայացնում է Հենրիետա Մարիայի բուծարանը, նարնջի ծառը ցույց է տալիս իր սերը այգիների հանդեպ</small>
Չարլզ I-ը կարծում էր, որ Հենրիետա Մարիայի հետ իր ամուսնության սկիզբը անհաջող էր հենց ֆրանսիական շրջապատի պատճառով։ Չարլզին հաջողվեց ազատվել իր կնոջ ֆրանսիական ուղեկցորդից, որն ամբողջությամբ բաղկացած էր կաթոլիկներից, միայն 1626 թվականի հունիսի 26-ին։ Հենրիետա Մարիան վրդովված էր, և նրա շքախմբի անդամներից ոմանք, այդ թվում՝ եպիսկոպոս Մենդեսը, հրաժարվեցին լքել արքունիքը՝ նկատի ունենալով Ֆրանսիայի թագավորի հրամանը, և թագավորը ստիպված էր դիմել ֆիզիկական ուժիе։ Չնայած ամուսնու հրամանին, Հենրիետա Մարիային հաջողվեց իր մոտ պահել յոթ պալատականների, որոնց թվում էր նրա խոստովանահայր Ռոբերտ Ֆիլիպը։

Կնոջ ֆրանսիացի պալատականների վտարումը կապված էր նաև թագուհու հսկայական ծախսերի հետ, որոնք այդպիսով Չարլզ I-ը վերահսկողության տակ վերցրեց։ Հենրիետա Մարիան ահռելի տեմպերով ծախսում էր հսկայական գումարներ, ինչի արդյունքում նա պարտքերի մեջ հայտնվեց, որոնք թագավորը մարեց հաջորդ մի քանի տարիների ընթացքում։ Ժան Կայուն դարձավ թագուհու առաջին գանձապահը, այնուհետև այս պաշտոնը ստանձնեց Ջորջ Քարյուն, իսկ 1629 թվականին՝ Ռիչարդ Ուինը։ Նույնիսկ թագուհու արքունիքի բարեփոխումից հետո ծախսերը շարունակում էին բարձր մնալ։ Չնայած թագավորի բազմաթիվ նվերներին, Հենրիետա Մարիան գաղտնի գումար է վերցրել 1627 թվականին, և թագուհու հաշիվները ցույց են տալիս, որ նախապատերազմյան տարիներին հսկայական քանակությամբ թանկարժեք զգեստներ են գնել։ 
Հաջորդ մի քանի տարիների ընթացքում թագուհին ձեռք բերեց պալատականների նոր շրջանակ։ Հենրի Ջերմինը դարձավ նրա սիրելին և փոխսենեկապետը 1628 թվականին։ Կոմսուհի Դենբին՝ Բուքինգհեմի կրտսեր քույրը, դարձավ թագուհու ննջասենյակի տիկինը և վստահելի անձը։ Թագուհին ձեռք բերեց մի քանի պալատական թզուկներ, որոնցից ամենահայտնին էին Ջեֆրի Հադսոնը և «փոքրիկ Սառան»։ 1630 թվականին Սոմերսեթ Հաուսը, Գրինվիչի պալատը, Օտլանդ պալատը, Ռիչմոնդ պալատը և Հոլդենբի տունը փոխանցվել են Հենրիետա Մարիային՝ ժամանակավոր տիրապետման համար, իսկ Չարլզ I-ի մահվան դեպքում անցնելու էին նրա այրուն ցմահ։ 1639 թվականին Չարլզը նաև գնել է Ուիմբլդոն Հաուսը՝ որպես նվեր իր կնոջը։ Հենրիետա Մարիան նաև ուներ մի կենդանատուն, որտեղ պահվում էին շներ, կապիկներ և թռչուններ վանդակներում։

### Հարաբերությունները թագավորի հետ
Հարսանիքից անմիջապես հետո թագավորի ու Հենրիետա Մարիայի հարաբերությունները չստացվեցին՝ Չարլզը, տարված իր սիրելի Բուքինգհեմով, կնոջ հետ շփվում էր սառը և բացառապես գործնական։ Թագուհու բազմաթիվ ֆրանսիացի պալատականների ներկայությունը և ամուսնու սիրելիի հանդեպ նրա հակակրանքը չբարելավեցին իրավիճակը։

Հենրիետա Մարիայի ամուսնության առաջին ամիսներին նրա ամենամոտ ընկերուհին Լյուսի Հեյն էր՝ Ջեյմս Հեյի կինը, ով մասնակցել էր Չարլզի և Հենրիետա Մարիայի ամուսնության կազմակերպմանը։ Լյուսին, ով դարձավ թագուհու ննջասենյակի տիկինը 1626 թվականին, հավատարիմ բողոքական էր, հայտնի էր իր գեղեցկությամբ և շքեղ անհատականությամբ։ Շատ պալատականներ նրան համարում էին Բուքինգհեմի սիրուհի, որի մասին գիտեր Հենրիետա Մարիան, բայց ոչինչ չարեց։ Պալատականները կարծում էին, որ Լյուսին փորձում էր վերահսկել նոր թագուհուն Բուքինգհեմի թելադրանքով։ Այնուամենայնիվ, 1628 թվականի ամռանը, կորցնելով իր ֆրանսիացի ընկերներին և ստեղծելով նոր արքունիք, թագուհին չափազանց մտերմացավ Լեդի Հեյի հետ։

1628 թվականի օգոստոսին Բուքինգհեմը սպանվեց, և իրավիճակը փոխվեց։ Հենրիետա Մարիայի և նրա ամուսնու հարաբերությունները սկսեցին արագորեն բարելավվել, աստիճանաբար նրանց միջև ձևավորվեցին սիրո ամուր կապեր, թագավորն ու թագուհին սկսեցին շատ ժամանակ անցկացնել միասին՝ կատակելով և զվարճանալով։ Հենրիետա Մարիան առաջին անգամ հղիացել է 1628 թվականին, սակայն երեխան մահացած է ծնվել կամ մահացել է ծնվելուց անմիջապես հետո՝ դժվար ծննդաբերության պատճառով։ 1630 թվականին թագուհին ծնեց որդի՝ ապագա թագավոր Չարլզ II-ին։ Ինչպես նշել է բժիշկ Թեոդոր դե Մայերնը, ծննդաբերությունը կրկին դժվար է եղել և Հենրիետա Մարիայի կյանքը հազիվ է հաջողվել փրկել։ Այդ պահին Հենրիետա Մարիան հաջողությամբ ստանձնել էր Բուքինգհեմի դերը՝ որպես թագավորի ամենամոտ ընկերոջ և խորհրդականի։ Չնայած 1626 թվականին ֆրանսիացիների արտաքսմանը, անգլիական արքունիքը ենթարկվել է ֆրանսիական հասարակության ազդեցությանը։ Այսպես, պալատում նախընտրելի էր շփվել ֆրանսերենով, որն ավելի քաղաքավարի էր համարվում, քան անգլերենը։ Բացի հաճախակի անձնական շփումներից, Չարլզը նամակներ էր գրում իր կնոջը՝ սիրով լցված և հասցեագրված «Սիրելի սրտին» ():

Որքան ամրանում էին թագավորի և թագուհու հարաբերությունները, այնքան Հենրիետա Մարիան ավելի քիչ էր շփվում Լյուսի Հեյի հետ։ Ի վերջո, 1634 թվականին, նրանց շփումն ընդհատվեց՝ պատճառներն անհասկանալի էին, թեև թագուհու և Հեյի միջև միշտ տարաձայնություններ կային։ Օրինակ՝ Հեյը ջերմեռանդ բողոքական էր և միևնույն ժամանակ վարում էր բավականին անբարո կյանք, ինչը թագուհին չէր կարող ընդունել։ Բացի այդ, գեղեցկուհի և ինքնավստահ Հեյը ստվերում էր Հենրիետա Մարիային։ Հետևաբար, հենց որ թագուհու հարաբերությունները բարելավվեցին ամուսնու հետ, վստահելի անձի կարիքը վերացավ։

### Արվեստի հովանավոր
Հենրիետա Մարիան հետաքրքրված էր արվեստով և հովանավորում էր բազմաթիվ գործիչների արքունիքում։ Նա և Չարլզը նկարների «նվիրված և բանիմաց կոլեկցիոներներ» էին։ Թագուհին հատկապես հովանավորում էր իտալացի նկարիչ Օրացիո Ջենտիլեսկիին, ով Անգլիա էր ժամանել Հենրիետա Մարիայի խնդրանքով 1626 թվականին՝ թագուհու ֆրանսիացի սիրելիի՝ Ֆրանսուա դե Բասոմպիերի շքախմբի հետ միասին։ Հենրիետա Մարիայի մեկ այլ սիրելի նկարիչ էր իտալացի Գվիդո Ռենին, իսկ մանրանկարիչներից՝ ֆրանսիացիներ Ժան Պետիտոն և Ժակ Բորդերը։

Հենրիետա Մարիան դարձավ Ստյուարտների դիմակահանդեսների հիմնական հովանավորը։ Ինքը՝ թագուհին, մասնակցել է տարբեր բեմադրությունների, այդ թվում՝ Ուիլյամ Դավենանտի 1640 թվականին բեմադրված «*Salmacida Spolia*» պիեսում։ Հենրիետան նաև օգնեց կոմպոզիտոր Նիկոլաս Լանիերին, ով առաջինն էր արժանացել թագավորական երաժշտության վարպետի կոչմանը։ Բացի այդ, թագուհին նպաստել է 1638 թվականին Ուիլյամ Դավենանտի կողմից բանաստեղծ-դափնեկրի կոչմանը։
մինի|Queens House-ը, որը վերակառուցվել է Ինիգո Ջոնսի կողմից Հենրիետա Մարիայի հովանավորությամբ
Հենրիետա Մարիան սիրում էր նաև քանդակագործությունը և դիզայնը։ 1630-ականների սկզբին թագուհին որոշեց վերակառուցել Queens House-ը, աշխատանքը հանձնարարվեց ճարտարապետ և դիզայներ Ինիգո Ջոնսին։ Վերանորոգված պալատի առաստաղների որմնանկարները վստահվեցին Օրացիո Ջենտիլեսկիին և նրա դստերը՝ Արտեմիզիային։ Ինչպես Չարլզը, այնպես էլ Հենրիետա Մարիան ոգևորված էին այգիների ձևավորումով, թեև ինքը՝ թագուհին, այգեգործության սիրահար չէր։ Նա վարձել է ֆրանսիացի այգեպան Անդրե Մոլետին՝ Wimbledon House-ի այգին բարոկկո ոճով նախագծելու համար։ Թագուհին աջակցում էր հուգենոտ քանդակագործ Հյուբեր լե Սոյին։ Նա նաև վճարել է սեփական մատուռի թանկարժեք շինարարության համար։ Չնայած մատուռի արտաքին տեսքը շատ պարզ էր, ներքին հարդարանքը, որը բաղկացած էր ոսկյա և արծաթյա մասունքներից, նկարներից, արձանիկներից, այգիից և Ռուբենսի կողմից նկարված շքեղ զոհասեղանից, իսկապես հիասքանչ էր։ Բացի այդ, մատուռում պահվում էր հազվագյուտ ընծայատուփ, որը ստեղծվել էր Ֆրանսուա Դիսարի կողմից՝ սուրբ ընծաները մատուցելու համար։

## Անգլիական հեղափոխության ժամանակ
### Նախապատերազմյան տարիներ
1630-ականների վերջին անգլիական հասարակության տարբեր խմբակցությունների միջև հարաբերությունները բավականին լարվել էին։ Կրոնի, սոցիալական հարաբերությունների, բարոյականության և քաղաքական իշխանության շուրջ վեճերն ավելի ու ավելի ակնհայտ էին դառնում։ Թագուհու վճռական դիրքորոշումը կրոնի և կյանքի հարցերում արքունիքում նշանակում էր, որ 1642 թվականին Հենրիետա Մարիան դարձել էր «չափազանց ոչ սիրված թագուհի, որը, ըստ երևույթին, չկարողացավ նվաճել իր հպատակների մեծ մասի անձնական հարգանքն ու հավատարմությունը»։

Հենրիետա Մարիան հավատարիմ մնաց կաթոլիկության հանդեպ իր սիրուն և 1632 թվականին սկսեց կառուցել նոր կաթոլիկ մատուռ Սոմերսեթ Հաուսում։ 1636 թվականին մատուռի բացումն ուղեկցվել է շքեղ արարողությամբ, այս արարողությունը և հենց մատուռը տագնապ են առաջացրել բողոքական համայնքի մոտ։ Թագուհու կրոնական գործունեությունը նպատակաուղղված էր երկրում ստեղծելու այն ժամանակվա համար ժամանակակից կաթոլիկության ձև, և Հենրիետա Մարիան սկսեց իր շրջապատից։ Պատմաբան Քևին Շարփը ենթադրում է, որ 1630-ականների վերջին Անգլիայում մոտ 300,000 կաթոլիկ կար, և անկասկած, նրանք ավելի հարմարավետ էին զգում արքունիքում։ 1638 թվականին Հենրիետա Մարիան նույնիսկ հրամայեց հայր Ռիչարդ Բլաունթի հոգեհանգստի արարողությունը կազմակերպել իր անձնական մատուռում։ Բացի այդ, թագուհին շարունակել է մասնակցել դիմակահանդեսներին 1630-ականներին, ինչը առաջացրել է պուրիտանների քննադատությունը։ Ներկայացումների մեծ մասում Հենրիետա Մարիան ընտրում էր դերեր, որոնք նպաստում էին էկումենիզմին, կաթոլիկությանը և պլատոնական սիրո պաշտամունքին։ Չարլզ թագավորը սկսեց ավելի ու ավելի հաճախ քննադատվել կնոջ գործունեությունը դադարեցնելու իր անկարողության համար։

Թագուհու գործունեության արդյունքը բողոքական միջավայրում նրա նկատմամբ անհանդուրժողականությունն էր, որն աստիճանաբար վերածվեց ատելության։ 1630 թվականին շոտլանդացի բժիշկ Ալեքսանդր Լեյթոնին մտրակեցին, խարանեցին և հաշմանդամ դարձրին թագուհու հասցեին քննադատական բրոշյուրներ գրելու համար, որից հետո նրան ուղարկեցին բանտ մինչև կյանքի վերջ։ 1630-ականների վերջերին պուրիտանների շրջանում հայտնի փաստաբան Ուիլյամ Փրինը դաժանորեն ծեծի ենթարկվեց՝ կին դերասանուհիներին պոռնիկ անվանելու համար, ինչը ակնհայտորեն վիրավորում էր թագուհուն։ Լոնդոնյան հասարակությունը մեղադրում էր Հենրիետա Մարիային 1641 թվականին Իռլանդիայում տեղի ունեցած ապստամբության համար, որը, ենթադրվում էր, կազմակերպված էր ճիզվիտների կողմից, որոնց հետ, իր հերթին, թագուհին համարվում էր կապվածу։ Ինքը՝ Հենրիետա Մարիան, հազվադեպ էր երևում Լոնդոնում։ Թագավորական զույգը հսկայական գումարներ էր ծախսում պալատական հանդիսությունների վրա, և 1630-ական թվականներին աստիճանաբար անհետանում էր երկրի հասարակական կյանքից։

1641 թվականին Ջոն Փիմի գլխավորած խորհրդարանականների դաշինքը սկսեց ճնշում գործադրել թագավորի վրա։ Խորհրդարանական խմբակցությանը հաջողվեց հասնել Չարլզ I-ի խորհրդականների՝ արքեպիսկոպոս Ուիլյամ Լաուդի և կոմս Սթաֆորդի, ձերբակալությանն ու մահապատժին։ Այնուհետև Փիմն իր ուշադրությունը դարձրեց Հենրիետա Մարիայի վրա՝ այդպիսով պլանավորելով մեծացնել ճնշումը թագավորի վրա։ Դեկտեմբերին թագավորին հանձնվեց Մեծ բողոքը (, *remonstrance* - բողոք, առարկություն), որը պարունակում էր թագավորական իշխանության չարաշահումների ցուցակը։ Բողոքագրում թագուհուն անունով չէին կոչում, սակայն բոլորի համար պարզ էր, որ նա մաս է կազմում փաստաթղթում հիշատակված և դատապարտված Հռոմի կաթոլիկ եկեղեցու դավադրությանը։ Թագուհու աջակիցներից շատերը հալածվեցին, այդ թվում՝ նրա վստահելի Հենրի Ջերմինը, ով ընդունել էր կաթոլիկություն 1630-ական թվականներին։ Նա ստիպված եղավ փախչել մայրցամաք 1641 թվականի առաջին բանակային դավադրությունից հետո։

Հենրիետա Մարիան հորդորեց իր ամուսնուն ամուր դիրքորոշում ունենալ Փիմի և նրա կողմնակիցների հետ, և, ըստ որոշ պատմաբանների, նրան հաջողվեց համոզել Չարլզ I-ին 1642 թվականին հրամայել ձերբակալել իր թշնամիներին խորհրդարանում, չնայած դրա համար որևէ պատճառ չկար։ Ֆրանսիայի դեսպան մարկիզ դը լա Ֆեր-Էմբոն խորհուրդ տվեց զգույշ լինել Փիմի հետ և հաշտվել նրա հետ, բայց կալանավորման հրամանը տրվեց, չնայած Փիմին և նրա կողմնակիցներին հաջողվեց խուսափել թագավորական զինվորների ձեռքն ընկնելուց, հավանաբար, թագուհու նախկին ընկերոջ՝ Լյուսի Հեյի հուշումով։ Երբ հակառոյալիստական տրամադրությունները ուժեղացան, թագավորական զույգը լքեց Ուայթհոլը և ապաստան գտավ Հեմփթոն Քորթում։ Իրավիճակը անշեղորեն վերածվեց բաց պատերազմի, և փետրվարին Հենրիետա Մարիան իր անվտանգության համար մեկնեց Հաագա՝ փորձելով լիցքաթափել այն իրավիճակը, որը առաջացել էր իր կրոնի և թագավորի հետ մոտ լինելու պատճառով։

### Առաջին քաղաքացիական պատերազմ (1642—1646)
1642 թվականի օգոստոսին, երբ բռնկվեց քաղաքացիական պատերազմը, Հենրիետա Մարիան գտնվում էր Եվրոպայում, որտեղ նա միջոցներ էր հավաքում ռոյալիստների կարիքների համար՝ արքայական զարդերի գրավով։ Այսպիսով, թագուհին ծրագրում էր ամուսնու կողմը գրավել Օրանժի արքայազնին և Դանիայի թագավոր Քրիստիան IV-ին։ Դրամահավաքի շուրջ բանակցությունները շատ դժվար ստացվեցին՝ զարդերի մեծ մասը չափազանց թանկ էր, և միևնույն ժամանակ դրանց գնումը շատ ռիսկային էր, քանի որ հետագայում անգլիական կառավարությունը կարող է փորձել վերադարձնել դրանք՝ հայտարարելով, որ թագուհին իրավունք չունի վաճառելու կամ գրավ դնելու զարդեր, որոնք իրենը չէին։ Ի վերջո, Հենրիետա Մարիային հաջողվեց վաճառել ավելի փոքր զարդերը, բայց անգլիական մամուլը այն պատկերեց այնպես, կարծես թագուհին վաճառում էր թագի ունեցվածքը օտարերկրացիներին, որպեսզի զենք գնի կրոնական պատերազմի համար։ Այս ամենը չավելացրեց թագուհու ժողովրդականությունը Անգլիայում։ Նա հորդորեց իր ամուսնուն, ով այդ ժամանակ գտնվում էր Յորքում, վճռական գործողություններ ձեռնարկել և ապահովել մուտքը դեպի Հալ ռազմավարական նավահանգիստ առաջին իսկ հնարավորության դեպքում՝ զայրացած արձագանքելով գործողությունների ձեռնարկման հետաձգմանը։ Այս ընթացքում Հենրիետա Մարիայի առողջական վիճակը վատացավ՝ նրան տանջում էին ատամնացավն ու գլխացավը, ինչպես նաև մրսածությունն ու հազը։

1643 թվականի սկզբին Հենրիետա Մարիան փորձեր արեց վերադառնալ Անգլիա։ Հաագայից նավարկելու առաջին փորձը անհաջող էր` փոթորկի պատճառով նավը, որի վրա թագուհին էր, ստիպված էր վերադառնալ նավահանգիստ։ Հենրիետա Մարիան օգտվեց ուշացումից և համոզեց հոլանդացիներին տալ թագավորին զենքով բեռնված մի ամբողջ նավ։ Հակառակ իր աստղագուշակի անբարենպաստ կանխատեսումների՝ Հենրիետա Մարիան փետրվարին հաջողությամբ լքեց Հաագան։ Թագուհուն հաջողվեց խուսափել խորհրդարանի կողմից հավաքված նավատորմի հարձակումից և հասնել Յորքշիր նահանգի Բրիդլինգթոն քաղաք։

Որոշ ժամանակ թագուհին մնաց Յորքում, որտեղ նրան աջակցում էր Նյուքասլի կոմսը։ Հենրիետա Մարիան, օգտվելով առիթից, քննարկեց իրավիճակը շոտլանդական ռոյալիստների հետ, որոնք օգնում էին Մոնտրոզի և այլ ապստամբների ծրագրերին։

Հենրիետա Մարիան, օգտվելով առիթից, քննարկել է իրավիճակը շոտլանդական ռոյալիստների հետ, ովքեր նպաստում էին Մոնթրոզի և այլ ապստամբների ծրագրերին։ Թագուհին պնդել է պատերազմի փոխզիջումային ավարտի անհնարինությունը։ Նա հրաժարվեց ընդունել Փիմի և Հեմփդենի անձնական հաղորդագրությունները, որոնք խնդրում էին օգտագործել թագավորի վրա իր ազդեցությունը խաղաղության պայմանագրի շուրջ բանակցելու համար։ Շուտով խաղաղության պայմանագրի կնքման հնարավորությունը մերժվեց նաև խորհրդարանի կողմից։ Միևնույն ժամանակ, խորհրդարանի անդամները որոշեցին քանդել Սոմերսեթ Հաուսում գտնվող թագուհու մատուռը և ձերբակալել Հենրիետա Մարիայի աջակիցներին։ Մարտին Հենրի Մարթենը և Ջոն Քլոտվորտին զորքերի հետ ներխուժեցին մատուռ և ավերեցին Ռուբենսի զոհասեղանը, ջարդեցին բազմաթիվ արձաններ և այրեցին կրոնական նկարներ, գրքեր և թագուհու զգեստները։

1643 թվականի ամռանը Հենրիետա Մարիան ճանապարհորդեց հարավ, որտեղ հանդիպեց իր ամուսնուն՝ նախքան Օքսֆորդ մեկնելը։ Վիճելի Միդլենդսով ճանապարհորդելը կարող էր վտանգավոր լինել, որի պատճառով արքայազն Ռուպերտը կամավոր ուղեկցեց թագուհուն։ Չնայած ճանապարհին ծագած դժվարություններին, Հենրիետա Մարիան իրեն մխիթարում էր մաքուր օդում խնջույքներով և շփվելով ճանապարհին իրեն հանդիպած ընկերների հետ։ Թագուհին բարեհաջող հասավ Օքսֆորդ, նրա պատվին բանաստեղծություններ գրվեցին, իսկ թագուհու սենեկապետ Հենրի Ջերմինը նրա խնդրանքով տիտղոս ստացավ թագավորից։
մինի|ձախից|Մերթոն քոլեջի մատուռը, որը դարձել է թագուհու անձնական մատուռը Օքսֆորդում գտնվելու ժամանակ՝ Քաղաքացիական պատերազմի ժամանակ

1643 թվականի աշունն ու ձմեռը թագուհին ամուսնու հետ անցկացրել է Օքսֆորդում, որտեղ Հենրիետա Մարիան փորձել է ստեղծել նախապատերազմյան թագավորական պալատի մթնոլորտ։ Թագուհին ապրում էր Մերթոն քոլեջի հսկիչի սենյակներում՝ կահավորված Լոնդոնից բերված թագավորական կահույքով։ Հենրիետա Մարիայի հետ սենյակներում ապրում էին նրա ննջասենյակի տիկինը՝ կոմսուհի Դենբին, Ուիլյամ Դավենանտը և թագուհու թզուկները։ Բացի այդ, նրա սենյակները ողողված էին շներով, որոնց թվում էր Միթեն։ Օքսֆորդում տիրում էր խառն մթնոլորտ՝ ամրացված քաղաքի և թագավորական պալատի։ Թագուհին հաճախ լարվածության և անհանգստության մեջ էր։

1644 թվականի սկզբին թագավորի ռազմական դրությունը սկսեց վատթարանալ՝ հյուսիսում թագավորական ուժերը ենթարկվեցին ճնշման, իսկ մարտին Էլրեսֆորդում կրած պարտությունից հետո Օքսֆորդը դարձավ անապահով։ Որոշվեց հղի թագուհուն տեղափոխել Բաթից արևմուտք։ Չարլզ I-ն ուղեկցեց իր կնոջը Աբինգդոն, որից հետո նա որդիների հետ վերադարձավ Օքսֆորդ՝ սա վերջին անգամն էր, երբ Հենրիետա Մարիան տեսավ իր ամուսնուն։

Հենրիետա Մարիան շարունակեց իր ճամփորդությունը դեպի հարավ-արևմուտք և, անցնելով Բաթը, 1644 թվականի մայիսի 1-ին կանգ առավ Էքսետերում՝ մոտալուտ ծննդյան ակնկալիքով։ Գեներալներ Էսսեքսը և Ուոլերը, որոնք խորհրդարանի կողմից էին, որոշեցին օգտվել իրավիճակից։ Ուոլերը պատրաստվում էր շեղել Չարլզ I-ին, մինչդեռ Էսսեքսը պատրաստվում էր բռնել թագուհուն, ով պետք է դառնար թագավորի հետ սակարկությունների արժեքավոր առարկա։ Հունիսին Էսսեքսի զորքերը կարողացան հասնել Էքսեթեր։ Պարզվեց, որ դրանք թագուհու ամենամեծ խնդիրը չէին՝ Հենրիետա Մարիան ևս մեկ ծանր ծննդաբերություն էր ունենալու։ Չարլզ I-ը որոշեց Լոնդոնից կանչել Թեոդոր դե Մայերնին, ով նախկինում օգնել էր թագուհուն ծննդաբերել։ Դստեր ծնունդից անմիջապես հետո թագուհին, դեռևս ուժեղ ցավերով, ստիպված է եղել հեռանալ Էքսեթերից՝ Էսսեքսի կոմսի սպառնալիքի պատճառով։ Ճանապարհորդության հետ կապված ռիսկերի պատճառով Հենրիետա Մարիան որոշում կայացրեց նորածին արքայադստերը թողնել Էքսետերում Աննա Վիլյերի խնամքին, որն այն ժամանակ հայտնի էր որպես Լեդի Դալկիթ։ Այնուհետև Աննա Վիլյերսը պետք է աղջկան հասցներ Ֆալմութ, որտեղ գտնվում էր անգլիական նախավերջին ամրոցը, որը դեռևս հավատարիմ է թագավորին՝ Պենդենիս ամրոցը, որտեղից թագուհին նախատեսում էր հուլիսի 14-ին հոլանդական նավով մեկներ Ֆրանսիա։ Սակայն փոքրիկ արքայադստեր առողջական վիճակի պատճառով, որը ցնցումներ էր ունեցել, Հենրիետա Մարիան միայնակ մեկնեց Ֆրանսիա։ Չնայած այն հանգամանքին, որ ճանապարհին նավը, որի վրա եղել է թագուհին, կրակի տակ է ընկել թշնամու նավերից, Հենրիետա Մարիան հաջողությամբ հասել է Բրեստ և հայտնվել ֆրանսիացի հարազատների պաշտպանության տակ։

Տարեվերջին Չարլզ I-ի դրությունը վերջնականապես վատթարացավ՝ նրան շտապ անհրաժեշտ էր կնոջ օգնությունը՝ մայրցամաքից միջոցներ և զորքեր հայթայթելու համար։ 1645 թվականի ռազմական գործողություններն անհաջող էին ռոյալիստների համար։ Իրավիճակն ավելի բարդացավ թագավորական զույգի անձնական նամակագրության հրապարակմամբ՝ Նեսբիի ճակատամարտից անմիջապես հետո։ Երկու վճռական բախումներում՝ հունիսին Նեսբիի ճակատամարտում և հուլիսին Լանգպորտի ճակատամարտում, Չարլզ I-ի բանակը ոչնչացվեց։ Ի վերջո, 1646 թվականի մայիսին Չարլզը ապաստան գտավ շոտլանդական բանակի մոտ Նոթինգհեմշիրի Սաութուել քաղաքում։

### Երկրորդ և երրորդ քաղաքացիական պատերազմներ (1648-1651)
Ֆրանսիական կառավարության աջակցությամբ Հենրիետա Մարիան բնակություն հաստատեց Սեն Ժերմենի փարիզյան պալատում, որտեղ աքսորված ռոյալիստներից ստեղծեց իր սեփական արքունիքը՝ սըր Քենելմ Դիգբիի գլխավորությամբ, որը նշանակվեց թագուհու կանցլեր։ Ինչպես Անգլիայում, այնպես էլ Փարիզի պալատը բաժանված էր խմբակցությունների և ծանրաբեռնված բազմաթիվ մենամարտերով ու մրցակցություններով։ Այսպիսով, թագուհին ստիպված եղավ ձերբակալել արքայազն Ռուպերթին և Ջորջ Դիգբիին, ովքեր պատրաստվում էին մենամարտ անցկացնել, սակայն, ավելի ուշ նա չկարողացավ կանխել Ջորջ Դիգբիի և Հենրի Պերսիի մենամարտը և դրան հաջորդող Պերսիի և արքայազն Ռուպերտի միջև տեղի ունեցած մենամարտը։

1646 թվականին խոսվում էր այն մասին, որ արքայազն Չարլզը այցելելու է մորը Փարիզում։ Հենրիետա Մարիան դեմ չէր որդուն տեսնելու, բայց խորհուրդ տվեց Չարլզին հրաժարվել ուղևորությունից, քանի որ այն կարող էր նրան բնութագրել որպես Ֆրանսիայի կաթոլիկ բարեկամ։ Սակայն այն բանից հետո, երբ պարզ դարձավ, որ ռոյալիստները չեն կարող հաջողության հասնել Անգլիայում, Չարլզը որոշեց այցելել մորը 1646 թվականի հուլիսին։ Միևնույն ժամանակ Հենրիետա Մարիային միացավ նրա կրտսեր դուստրը՝ Հենրիետան, գուվերնանտուհու ուղեկցությամբ։

Ֆրանսիայում Հենրիետա Մարիան ավելի ճնշված ու վախեցած էր։ Փարիզից նա փորձեց համոզել Չարլզին ընդունել Անգլիայի պրեսբիտերական կառավարությունը՝ որպես Շոտլանդիայի աջակցությունը մոբիլիզացնելու միջոց՝ կրկին ներխուժելու Անգլիա և տապալելու խորհրդարանը։ 1647 թվականի դեկտեմբերին Չարլզը մերժեց խորհրդարանի կողմից իրեն առաջարկված «Չորս օրինագծերը»՝ որպես խաղաղ կարգավորում, ինչը սարսափեցրեց թագուհուն։ Չարլզը գաղտնի «նշանադրություն» կնքեց շոտլանդացիների հետ, բայց խոստացավ Անգլիայում պրեսբիտերական կառավարություն կազմակերպել, բացառությամբ թագավորի սեփական արքունիքի։ Երկրորդ քաղաքացիական պատերազմը, չնայած թագուհու՝ ամուսնուն ռազմական օգնություն ցուցաբերելու ջանքերին, ավարտվեց 1648 թվականին շոտլանդացիների և թագավորի պարտությամբ։

Չարլզ I թագավորը գլխատվել է 1649 թվականի հունվարի 30-ին, ինչի մասին Հենրիետա Մարիան իմացել է միայն փետրվարի վերջին։ Թագուհին շոկի մեջ էր, որն էլ ավելի խորացրեցին ֆինանսական խնդիրները՝ Ֆրանսիայում քաղաքացիական պատերազմի պատճառով։ Հենրիետա Մարիան, այժմ՝ թագուհի-մայրը, կարող էր հույս դնել միայն ֆրանսիական թագավորի օգնության վրա, բայց նա ինքն էլ հայտնվեց ծանր դրության մեջ։ Վերջին քաղաքացիական պատերազմի ժամանակ ռոյալիստական շրջանակների մնացորդները, որոնք ուղեկցում էին նոր թագավորին Հաագայում, սկսեցին համախմբվել թագուհու արքունիքում։ Նրանց թվում էր Էդվարդ Հայդը, ում Հենրիետա Մարիան հատկապես չէր սիրում։ Բացի այդ, թագուհին կոնֆլիկտ է ունեցել փարիզյան արքունիքի մեկ այլ նորեկի՝ Օրմոնդի դուքսի հետ։ Հենրիետա Մարիայի իշխանությունը որդու վրա սկսեց թուլանալ և 1654 թվականին Չարլզ II-ը իր արքունիքը տեղափոխեց Քյոլն՝ այդպիսով զրկելով մորը որևէ ազդեցությունից։

Մնալով առանց իշխանության՝ թագուհի մայրն իր ողջ ուշադրությունը դարձրեց իր հավատքի և երեխաների, մասնավորապես՝ կրտսեր դստեր և կրտսեր որդիների վրա։ Հենրիետա Մարիան փորձեց Հենրիին և Ջեյմսին դարձնել կաթոլիկ։ Ավելի հասուն Ջեյմսը սկսեց հետաքրքրվել կաթոլիկությամբ, բայց նա ընդունեց այն մոր մահից շատ տարիներ անց։ Հենրիին դավանափոխ անելու փորձերն անհաջող էին և միայն զայրացրեցին թագավորին և թագավորականներին՝ ռոյալիստներին։ Հենրիետան, գրեթե ի ծնե, մեծացել է կաթոլիկության մեջ, թեև նա պաշտոնապես մկրտվել է միայն հոր մահից և Ֆրոնդայի ավարտից հետո։

1651 թվականին Հենրիետա Մարիան Շայլոտում հիմնեց մենաստան, որտեղ նա անցկացրեց հիսունականների մեծ մասը։

## Վերականգնումից հետո
մինի|left|Հենրիետա Մարիայի դիմանկարը, նկարված է Փիթեր Լելիի կողմից Ստյուարտի վերականգնումից հետո

Ֆրոնդայի ավարտից հետո ֆրանսիական արքունիքի առաջնահերթ խնդիր դարձավ երիտասարդ թագավորի համար հարսնացու գտնելը։ Հենրիետա Մարիան սկսեց ակնարկել իր կրտսեր դստեր՝ Հենրիետայի և Լյուդովիկոս XIV-ի միության մասին, բայց թագուհի Աննան մերժեց այս գաղափարը՝ նախընտրելով իր եղբոր՝ Ֆիլիպ IV-ի, դստերը՝ Մարիա Թերեզային։ Լյուդովիկոս XIV-ը և Մարիա Թերեզան ամուսնացան 1660 թվականի հունիսին, որից հետո Աննան ուշադրությունը դարձրեց իր երկրորդ, դեռևս չամուսնացած որդուն՝ Օռլեանի դուքս Ֆիլիպին։ Միևնույն ժամանակ, ապրելով Փարիզից դուրս գտնվող դղյակում, անձնական նստավայրում, Հենրիետա Մարիան իմացավ Անգլիայում միապետության վերականգնման և իր որդի Չարլզ II-ին թագավոր հռչակելու մասին։ Հենրիետա Մարիան դստեր հետ վերադարձավ  Փարիզ։ Այս ճակատագրական փոփոխությունը ստիպեց Ֆիլիպ Օռլեանցուն՝ հայտնի բիսեքսուալին (), ում հետ կապված էին մի շարք սկանդալային պատմություններ, խնդրելու արքայադուստր Հենրիետայի ձեռքը։

Հենրիետա Մարիան պատրաստվում էր վերադառնալ Անգլիա՝ մարելու իր պարտքերը, օժիտ ապահովելու դստեր համար և կանխելու Աննա Հայդի հետ Յորքի դուքսի ամուսնության մասին հայտարարությունը, որը նախկինում սպասարկում էր արքայադուստր Մարիային՝ թագուհու ավագ դստերը։ Միևնույն ժամանակ, 1660 թվականի սեպտեմբերին, մահացավ ջրծաղիկից դուքս Գլոսթերը՝ Հենրիետա Մարիայի մեկ այլ որդին։ Հոկտեմբերին Հենրիետա Մարիան դստեր հետ մեկնեց Կալեից Դուվեր, որտեղ նա մնաց Դուվերի ամրոցում։ Հայդի հետ որդու ամուսնության հայտարարությունը չհաջողվեց կանխել՝  Աննան հղի էր և նույն թվականի հոկտեմբերի 22-ին որդի ունեցավ։ Բացի այդ, Չարլզ II թագավորը պնդել է, որ ամուսնությունը կայանա՝ հավատալով, որ Աննայի ուժեղ բնավորությունը դրականորեն կազդի իր կամային թույլ եղբոր վրա։ Հենրիետա Մարիան չէր կիսում իր որդու տեսակետները, քանի որ հակակրանք ուներ Աննայի հոր՝ կոմս Կլարենդոնի, հանդեպ։

Այրի թագուհու վերադարձը Անգլիա հասարակության մեջ խանդավառություն չառաջացրեց։ Ինչպես նշել է Սեմյուել Փիփսը, նրա պատվին միայն երեք փոքրիկ խարույկ են վառվե։ Նա նաև նկարագրել է Հենրիետա Մարիային որպես «շատ փոքրիկ սովորական ծեր կին և ոչինչ... չի տարբերում նրան մյուս սովորական կանանցից»։ Հենրիետա Մարիան հաստատվեց Սոմերսեթ հաուսում և առատաձեռն թոշակ ստացավ։ Նոյեմբերի 22-ին ֆրանսիական արքունիքից Հենրիետա Մարիայի կրտսեր դստեր համար ամուսնության պաշտոնական առաջարկ է ստացվել։ Այրի թագուհին դստեր հետ պատրաստվում էր մոտ ապագայում մեկնել Ֆրանսիա, սակայն ավագ դստեր՝ Մարիայի, մահը ծաղիկից հետաձգեց նրա մեկնումը։ Ի վերջո, Հենրիետա Մարիան Չարլզ II-ի, Ռուպերտ Պֆալցու և Հենրիետայի ուղեկցությամբ լքեց Անգլիան 1661 թվականի հունվարին։ Մարտի 30-ին արքայադուստր Հենրիետան և Ֆիլիպ Օրլեանցին կնքեցին իրենց ամուսնական պայմանագիրը Պալե-Ռոյալում, պաշտոնական արարողությունը տեղի ունեցավ հաջորդ օրը։

Կրտսեր դստեր՝ Հենրիետայի հարսանիքից հետո Հենրիետա Մարիան վերադարձավ Անգլիա և պլանավորում էր ընդմիշտ մնալ այստեղ, բայց 1665 թվականին նա հիվանդացավ բրոնխիտով, ինչի համար նա մեղադրեց Անգլիայի եղանակին։ Թագուհին վերադարձավ Փարիզ 1661 թվականի վերջին։ Այստեղ նա ականատես է եղել իր թոռնուհու՝ Աննա Մարիայի ծննդյանը 1669 թվականի օգոստոսին։ Աննա Մարիան դարձավ Ֆրանսիայի թագավոր Լուի XV-ի տատիկը, ինչը Հենրիետա Մարիային դարձրեց ժամանակակից թագավորական ընտանիքների  նախորդը։ 1668 թվականին թագուհուն այցելեց մեկ այլ թոռնուհի՝ Յորքի դուքսի և դքսուհու դուստր երեքամյա Աննան, ով աչքի հիվանդության բուժման կարիք ուներ։ Աննան ապրել է տատիկի հետ մինչև նրա մահը, իսկ հետո մնացել է Ֆրանսիայում՝ Հենրիետայի դստեր՝ Օռլեանի դքսուհի Մարիայի հսկողության ներքո։

Թագուհին մահացավ 1669 թվականի սեպտեմբերին Փարիզի մերձակայքում գտնվող շատո դե Կոլոմբ դղյակում։ Մահվանից մի քանի օր առաջ Հենրիետա Մարիան պլանավորում էր վերջնականապես տեղափոխվել Շայլոյի վանք, որտեղ նա պատրաստվում էր մնալ մինչև կյանքի վերջ, սակայն այդ ժամանակ ցավն ու անքնությունը սկսեցին տանջել նրան։ Լյուդովիկոս 14-րդ թագավորը մորաքրոջ մոտ բժիշկ է ուղարկել, ով Հենրիետա Մարիային խորհուրդ է տվել որպես ցավազրկող օփիատների չափաբաժին ընդունել։ Հէնրիետա Մարիան, վախենալով թունավորվելուց, հրաժարվեց։ Հետո նրան այլ դեղամիջոց են առաջարկել, որը, ըստ բժշկի, օփիատներ չի պարունակում։ Հենրիետա Մարիան խմեց իր դեղամիջոցները և մի քանի ժամ անց մահացավ։ Ավելի ուշ պարզ դարձավ, որ թուրմը, որն ընդունել էր թագուհին, պարունակում էր օփիատներ և չափաբաժինը չափազանց մեծ էր։ Հենրիետա Մարիան թաղվել է Սեն-Դենի բազիլիկայում, իսկ նրա սիրտը, դրված արծաթե դագաղի մեջ, թաղվել է Շայլոյի վանքում։ 1793 թվականի հոկտեմբերի 16-ին Հենրիետա Մարիայի գերեզմանը, ի թիվս այլոց, պղծվել է Ազգային կոնվենտի նախաձեռնությամբ։

## Ժառանգություն
1631 թվականին *«Հենրիետա Մարիա»* նավով Հյուսիսարևմտյան ծովանցքով () արշավի ժամանակ կապիտան Թոմաս Ջեյմսը թագուհու անունով կոչեց Ջեյմս Բեյի հյուսիսարևմտյան հրվանդանը։ Հենրիետա Մարիայի անունով է կոչվել նաև ԱՄՆ Մերիլենդ նահանգը։ Ջորջ Կալվերտը ներկայացրեց գաղութի կանոնադրության նախագիծը, վերնագրի դաշտը թողնելով դատարկ՝ ենթադրելով, որ Չարլզ I-ը գաղութն իր անունով կանվանի։ Սակայն, քանի որ Կարոլինա նահանգն արդեն կոչվել է Չարլզ I-ի (Կարլոս I-ի) անունով, թագավորը նախընտրել է գաղութն անվանել ի պատիվ իր կնոջ, և կանոնադրության մեջ գրանցել է *«Մարիայի երկիր, անգլիականացված Մերիլենդ»* անունը ():

Քենելմ Դիգբիի *«The Closet of the Eminently Learned Sir Kenelme Digbie Kt. Opened»* գրքից բազմաթիվ բաղադրատոմսեր վերագրվում են թագուհի Հենրիետա Մարիային։

Հենրիետա Մարիայի մահից կարճ ժամանակ անց դղյակը, որտեղ նա ապրել է իր աքսորի ժամանակ և հետագա տարիներին, վերանվանվել է Հենրիետա թագուհու դղյակ *()*։ Դղյակը ավերվել է 1846 թվականին, սակայն փողոցն ու դպրոցը մինչ օրս կրում են Հենրիետա Մարիա անունը(). Шато было разрушено в 1846 году, однако улица и школа по прежнему носят имя Генриетты Марии։

## Մշակույթում
Հենրիետան Դյումայի «Քսան տարի անց» վեպի երկրորդական կերպարներից է։ Թագուհի Հենրիետան նաև Բելլինիի «Պուրիտաններ» օպերայի կերպարներից է։ Հենրիետա Մարիան հայտնվում է Էնդրյու Սուանսթոնի «Թագավորի լրտեսը» պատմական թրիլլերում  ():

Թագուհին նաև Ժան Պլեյդիի «Սիրո մեջ հավատարիմ» (, սկզբնապես հրատարակվել է «Ինքդ քո թշնամին» վերնագրով () պատմական վեպի գլխավոր հերոսն է, ինչպես նաև «Ուրախ միապետի կինը» () վեպի երկրորդական կերպարը։ Բացի այդ, Հենրիետա Մարիան հայտնվում է Պլեյդիի «Թափառող արքայազնը»  (), «Կեցցե Նորին Մեծություն» (), «Այստեղ հանգչում է մեր գերագույն տերը» () վեպերում։ Բոլոր երեք վեպերը նույնպես վերահրատարակվել են «Չարլզ II-ի սերը» () ժողովածուում։

Թագուհի Հենրիետա Մարիան հայտնվում է նաև «Վերջին արքան» մինի սերիալում (2003, խաղում է Դայանա Ռիգը) և «Մինետտան» ֆիլմում (2010, խաղում է Նենսի Հելոքը)։

## Զինանշան, կոչումներ և ծագումնաբանություն
### Զինանշան
մինի|
Հենրիետա Մարիայի զինանշանը ստեղծվել է  ամուսնու և հոր զինանշանների հիմքի վրա։ Վահանը պսակված է Սուրբ Էդվարդի թագով։ Վահանակիրներ՝ կանաչ մարգագետնի վրա ոսկե ընձառյուծ՝  պսակված նույն թագով, և հրեշտակ։

Վահանը բաժանված է երկու մասի՝ աջ կողմում Ստյուարտների անգլիական թագավորական զինանշանն է։ Ձախ կողմում՝ առաջին մասում՝ երկնագույն դաշտում, երեք ոսկե շուշան (ֆրանսիական թագավորական զինանշան), երկրորդ մասում՝ կարմիր դաշտում, ոսկյա շղթաներ դրված են ուղիղ և թեք խաչով և վահանի պարագծի երկայնքով, վահանի կենտրոնում կանաչ զմրուխտ է [Նավարա]։

### Կոչումներ
* 1609 թվականի նոյեմբերի 25 - 1625 թվականի հունիսի 13՝ Նորին մեծություն Ֆրանսիայի արքայադուստր Հենրիետա Մարիա
* մոտ 10 փետրվար 1619 - 13 Հունիս 1625՝ Մադամ Ռոյալ
* 13 հունիսի 1625 - 30 հունվարի 1649՝ Նորին Մեծություն թագուհի
* 30 հունվարի 1649 - 10 սեպտեմբերի 1669՝ Նորին Մեծություն թագուհի-մայր

### Ծագումնաբանություն

## Սերունդ
Ընդհանուր առմամբ, Հենրիետա Մարիան ինը երեխա է լույս աշխարհ բերել.

* Չարլզ Ջեյմս (մահացած, 1629 թվականի մայիսի 13)  
* Չարլզ (1630-1685), Անգլիայի, Շոտլանդիայի և Իռլանդիայի թագավոր, ամուսնացած էր Եկատերինա Բրագանցացու՝ Պորտուգալիայի թագավոր Ժոաո IV-ի միակ դստեր հետ։ Չարլզը տասներեք երեխա ուներ տարբեր սիրուհիներից, բայց օրինական երեխաներ չուներ և նրան հաջորդեց իր կրտսեր եղբայրը՝ Ջեյմս II-ը
* Մարիա Հենրիետա (1631-1660), ամուսնացել է Վիլհելմ II-ի, Օրանժի արքայազնի հետ։ Մարիան ուներ միայն մեկ որդի՝ Վիլհելմը՝ Օրանժի արքայազնը, ով ամուսնանալով Ջեյմս II-ի դստեր՝ Մարիա II-ի հետ, դարձավ Անգլիայի, Շոտլանդիայի և Իռլանդիայի թագավոր
* Ջեյմս (1633-1701), Յորքի դուքսը, ապա Անգլիայի, Շոտլանդիայի և Իռլանդիայի թագավորը։ Ջեյմսն ամուսնացել է երկու անգամ՝ Աննա Հայդի՝ Կլարենդոնի դուքս Էդվարդ Հայդի և Ֆրէնսիս Էյլսբերիի դստեր հետ, երկրորդը՝ Մոդենայի և Ռեջոյի դուքս Ալֆոնսո IV դ' Էստեի և Լաուրա Մարտինոցիի դուստր Մարիա Մոդենացու հետ։ Հայդի հետ ամուսնության ընթացքում Ջեյմսն ուներ չորս որդի և չորս դուստր, բայց միայն Մարիան և Աննան հասան չափահասության տարիքի։ Մարիա Մոդենացու հետ ամուսնության ընթացքում Ջեյմսն ուներ տասը երեխա, որոնցից միայն երկուսն են հասունացել՝ Ջեյմս Ֆրենսիս Էդվարդը և Լուիզա Մարիան։ Տեղի ունեցավ Փառահեղ հեղափոխությունը, որի արդյունքում Ջեյմսը գահընկեց արվեց ու փախավ Ֆրանսիա։ Գահին, մեկը մյուսի հետևից, հայտնվեցին նրա ավագ դուստրերը՝ Մարիան և Աննան, իսկ վերջինիս մահից հետո արդեն Միացյալ թագավորությունում թագավորեց Հանովերյան դինաստիան՝ Գեորգ I-ի գլխավորությամբ։
* Եղիսաբեթ (1635-1650), նախատեսվում էր, որ արքայադուստրը նշանվելու էր Վիլյամ II Օրանժի հետ, սակայն հետագայում Եղիսաբեթի ավագ քույրը՝ Մարիան, ընտրվեց որպես արքայազնի կին, մահացել է թոքաբորբից
* Աննա (1637-1640), մահացել է երեք տարեկանում տուբերկուլյոզից, որը զարգացել է ներքին օրգանների աննորմալ կառուցվածքի հետևանքով
* Քեթրին (29 հունվարի, 1639 թվական), ծնվելուց անմիջապես հետո մկրտվեց և ապրել է մոտ կես ժամ 
* Հենրի (1640-1660), Գլոսթերի դուքս, մահացել է ջրծաղիկից
* Հենրիետա Աննա (1644-1670), ամուսնացել է Օռլեանի դուքս Ֆիլիպ I-ի հետ։ Հենրիետան չորս երեխա է ունեցել, որոնցից միայն երկուսն են հասունացել՝ Մարիա Լուիզան և Աննա Մարիան։ Արքայադուստրը մեծ դեր խաղաց Դուվրի պայմանագրի կնքման գործում, որի ստորագրումից անմիջապես հետո մահացավ։ Արքայադստեր մահվան հանգամանքներն այնպիսին էին, որ շատ ժամանակակիցներ կարծում էին, որ Հենրիետան թունավորվել է, սակայն մահվան պաշտոնական պատճառը գաստրոէնտերիտն է։

## Ծանոթագրություններ

## Գրականություն

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

* 
* 

Կատեգորիա:Թագավորների դուստրեր